ལན།གནའ་ནས་ད་ལྟའི་བར་བྱོན་པའི་ལོ་རྒྱུས་མི་སྣ་གལ་ཆེན་ཞིག་ཡིན་གཤིས་རྒྱས་བསྡུས་ཅི་རིགས་སུ་གསུངས་འདུག་ལ།དེ་དག་ཏུ་ཁོང་དང་འབྲེལ་བའི་ངག་རྒྱུན་དང་གཏམ་རྒྱུད་ལོ་རྒྱུས་ལྟ་བུར་བྲིས་པའང་མང་ཞིང་རིགས་སྲས་རྣམས་ཀྱི་གནས་ཚུལ་ཞིབ་ཏུ་བཀོད་པ་ཤིན་ཏུ་དཀོན།དེང་རབས་སུའང་བཙན་པོའི་ལོ་རྒྱུས་སྐབས་སུ་མགར་ཚང་མདོར་ཙམ་གླེང་བ་ཙམ་ལས་མགར་སྟོང་བཙན་ཡུལ་བཟུང་གི་མི་རྒྱུད་དང་བསམ་བློ།མཛད་རྗེས།རིགས་སྲས་དང་ལས་མཐའ་བཅས་ཕྱོགས་ཡོངས་ལ་ཆེད་དུ་ཞིབ་འཇུག་བྱས་པའི་བརྩམས་ཆོས་མེད་ལ།དཔྱད་རྩོམ་ཡོད་ཀྱང་གྲངས་ཤིན་ཏུ་ཉུང་སྟེ།ཞིབ་འཇུག་པ་ཆབ་འགག་རྟ་མགྲིན་ལགས་ཀྱི་བློན་པོ་མགར་སྟོང་བཙན་གྱི་མཛད་རྗེས་སྐོར་ཅུང་ཟད་དཔྱད་པཞེས་པ་དང་།བློན་ཕྲུག་གནམ་ལྷ་རྒྱལ་གྱི་བློན་ཆེན་མགར་དང་ཁོང་གི་བུ་རབས་ཚ་རྒྱུད་རྣམས་ཀྱི་མཛད་འཕྲིན་ཆེ་ལོང་ཙམ་བརྗོད་པཞེས་པ།བན་དེ་སྒོམ་གྱི་མགར་ཁྲི་འབྲིང་བཙན་བྲོད་ཅེས་པའི་མིང་ལ་རགས་ཙམ་དཔྱད་པཡང་ན་ཉེ་བའི་ལོ་འགའི་རིང་སྐུ་ཞབས་མཐའ་བ་བཀྲ་དོན་གྱིས་བརྩམས་པའི་མགར་དམ་པའི་མཛད་རྗེས་ལ་དཔྱད་པ་དངོས་གནས་ཡག་པོ་ཞིག་བྲིས་ཡོད།གང་ལྟར་ལོ་རྒྱུས་ལ་དབྱེ་ཞིབ་བྱེད་ཀྱིན་བལྟས་ན་རྩོམ་ཡིག་ཁ་ཤས་ལས་མེད་པ་དང་།ཡོད་པ་རྣམས་ཀྱང་མཛད་རྗེས་གསལ་བཤད་བྱེད་རྒྱུ་གཙོ་བོར་བཟུང་བ་རེད།མདོར་ན།རྒྱལ་ཁབ་ཕྱི་ནང་དང་གནའ་དེང་གང་ནས་བལྟས་ཀྱང་མགར་སྟོང་བཙན་ཡབ་སྲས་ལ་ཞིབ་འཇུག་བྱས་པ་ནི་ཆ་ཙམ་དང་།རགས་ཙམ།མགོ་བརྩམས་པ་ཙམ་ཡིན་ཕྱིར།དཔའ་ཞིང་མཛངས་པའི་བློན་ཆེན་པོ་མགར་སྟོང་བཙན་ཡབ་སྲས་ལ་ཕྱོགས་ཡོངས་ནས་འཐུས་སྒོ་ཚང་བ་དང་ལུང་རྒྱབ་ལ་བརྟེན་ཞིང་རིགས་པ་རྒྱུ་མཚན་དུ་བཀོད་ནས་གསོང་བོར་ཞིབ་འཇུག་བྱེད་རྒྱུ་ནི།རང་རེའི་ལོ་རྒྱུས་རིག་པ་དང་བརྡ་རྙིང་ཡིག་ཚགས་ལ་སློབ་སྦྱོང་དང་ཞིབ་འཇུག་བྱེད་མཁན་ཀུན་གྱིས་གཡོལ་ཐབས་མེད་པའི་འོས་འགན་དུ་གྱུར་ཡོད།